**Ассалому алайкум қадрли юртдошлар.**

**Ўзбекистон Республикаси Давлат солиқ қўмитаси ҳузуридаги Кадастр агентлигининг навбатдаги баёноти Ер ҳисобини таъминлаш ҳамда давлат кадастрларини шакллантириш борасида амалга оширилаётган ишлар ҳамда устувор вазифалар ҳақида бўлади.**

Демак,

Кўчмас мулкка бўлган ҳуқуқларни давлат рўйхатидан ўтказиш соҳасида ягона давлат сиёсатининг амалга оширилиши, кўчмас мулкка бўлган ҳуқуқларни давлат рўйхатидан ўтказиш, давлат ер кадастри, бинолар ва иншоотлар давлат кадастрини юритиш, кўчмас мулкка бўлган ҳуқуқларнинг давлат рўйхатидан ўтказилишини таъминлаш борасида амалга оширилган ишлар тўғрисида 2021 йил 31 май ҳолатига баёнотимизни бошлаймиз.

  Кадастр агентлигининг ҳудудий бошқарма ҳамда  уларнинг қуйи тизимлари томонидан амалга оширилган ишлар натижасида кадастр базасида 2021 йил 31 май ҳолатига **7 млн 830 мингта** кўчмас мулк объектлари тўғрисидаги маълумотлар шакллантирилди.

Шулардан,

**6 млн 64 мингтаси** якка тартибдаги турар-жой,

**1 млн 307 мингтаси** кўп қаватли уйлардаги квартиралар

**459 мингтаси** нотурар-жой объектлар ҳисобланади.

Жами кўчмас мулк объектлариниг **7 млн 581 мингтаси** жисмоний ва **249 мингтаси** юридик шахсларга тегишлидир.

Кадастр агентлиги ташкил этилган сана яъни 2020 йил сентябрь ойидан жорий йилнинг 31 май кунига қадар **275 минг**та янги объект ҳисобга олинди.

Жумладан, ўтказилаётган хатловлар натижасида Фарғонада
**59 минг 900** та, Қашқадарёда **44 минг 800** та, Самарқандда **28 минг 300** та, Андижонда **26 минг 300** та, Тошкент шаҳрида **23 минг**та, Бухорода **17 минг 700**та, Қорақалпоғистонда **15 минг 800** та, Наманганда **12 минг 700**та, Тошкент вилоятида **11 минг 700** та, Жиззахда **11 минг 900** та, Хоразмда **10 минг 900** дан ортиқ кўчмас мулк объектлари қўшимча ҳисобга олинди.

Шунингдек, ўтказилаётган хатловларда **359 мингта** кўчмас мулк объектларда қўшимча қурилмалар аниқланиб, кадастр баҳоси қайта кўриб чиқилди.

Жумладан, Самарқандда **102 минг 400**та, Фарғонада **67 минг 900**та, Тошкент вилоятида **37 минг 300**та, Бухорода **19 мингта** ва Қашқадарёда **18 минг 800 та** мавжуд объектларда қўшимча қурилмалар борлиги маълум бўлди.

Кўчмас мулкка бўлган ҳуқуқни рўйхатдан ўтказишда эса 2020 йилнинг сентябридан 2021 йил бугунига қадар **553 мингдан ортиқ**  объектлар давлат рўйхатдан ўтказилди.

Бугунги кунда Тошкент ҳамда Фарғона вилоятларида юридик ва жисмоний шахсларга тегишли ер участкалари ва бино-иншоотларни хатловдан ўтказиш ишлари давом эттирилмоқда.

Бундан ташқари, жорий йилнинг 1 майдан бошлаб қишлоқ хўжалиги ерларидан фойдаланувчиларни давлат рўхатидан ўтказишни электрон шаклда амалга ошириш, маълумотларни автоматик давлат реестрига киритиш ҳамда очик геопорталда онлайн акс эттириш тизими жорий қилинди.

Мазкур йўлга қўйилган тизим, биринчидан қишлоқ хўжалагини ерлари ва уларни фойдаланувчилар ҳисобини тўлиқ электрон юритиш имконини берса, иккинчидан ердан фойдаланувчилар, жумладан фермер хўжаликлари ҳуқуқини кафолатлайди (уларни қўлида расмий кадастр ҳужжати бўлади).

ArcGIS дастурида онлайн геопортал синов тарзида ишга туширилди.

Бугунги кунда “Кадастр ва рўйхатдан ўтказиш интеграциялаштирилган ахборот тизими”да қишлок хўжалиги ер майдонлари фермер хўжаликларининг ер майдонлари  рўйхатдан ўтказиш амалиёти йўлга қўйилди.

Бундан ташқари, Қашқадарё вилоятида ўтказилган хатловда кўчмас мулк объектларининг ҳуқуқий ҳолатини аниқлаш учун объектлар тажриба тариқасида **қизил** (ноқонуний қурилган), **сариқ** (ҳужжатлари тўлиқ эмас ёки ҳужжати бўлмаса-да қуриш мумкин бўлган ерга қурилган) ва **яшилга** (ҳужжатлари тўлиқ) ажратилди.

Ҳисоб-китобларга кўра **қизил объектлар** – 26,3 мингта (4%), **сариқ объектлар** – 509 мингта (65%) ва **яшил объектлар** – 228 мингтани (31%) ташкил этди.

Кадастр тизимида олиб борилаётган ислоҳотлар натижасида бюджетга 401,1 млрд сўм қўшимча манба аниқланди.

2021 йил 4 ойи давомида **11 568 та** бўш ер участкалари (725 гектар) “YERELEKTRON” ахборот тизимига жойлаштирилди. Шундан, **5 374 та** бўш ерлар ваколатли органлар томонидан ахборот тизимида келишувдан ўтказилиб, «E-IJRO AUKSION» ягона электрон савдо майдончасига чиқарилган ва уларнинг **3 525 таси** сотилган.

Хатлов доирасида тўпланган барча маълумотлар, ўзгаришлар ва аниқланган объектлар кадастр тизимида жорий қилинган ахборот коммуникация технологиялари орқали электрон дастурга киритилиб, ягона маълумотлар базаси шакллантирилмоқда. Бу эса келажакда ўз навбатида, ерларни ажратиш, уларнинг ҳисобини юритиш, ер назоратини амалга ошириш бўйича муаммоларни бартараф этиш учун дастури амал бўлиб хизмат қилади.

**Сизларга етказмоқчи бўлган маълумотларимиз шулардан иборат эди.**

**ЭЪТИБОРИНГИЗ УЧУН РАҲМАТ  САЛОМАТ БЎЛИНГ!**